觀楊之美畫
作者：梅堯臣
朝代：宋

paragraphs: 天官乘車建朱旗，赤旛前亞風卷披。
二龍緩駕蒼髯垂，印箱傍挈文籍隨。
雙驂推軛如畏遲，行從冠服多威儀。
水官自有真龍騎，兩佐並跨鯨尾螭。
步趨羣吏怪眼眉，雲生海面無端涯。
雷部處上相與期，人身獸爪負鼓馳。
後有同類挾且搥，次執電鏡風囊吹。
青蛇有角魚足鬐，上下引導神所施。
地官既失不可知，此畫傳是閻令爲。
設色鮮潤筆法奇，絹理膩滑雞子皮。
吳生龍王多裂隳，八軸展玩忘晨炊。
李成山水曉景移，黄荃花竹雀擁枝。
韓幹馬本模搭時，神駿都失存毫氂。
日高腹枵眼眥眵，邂逅獲見何言疲。
厚謝主翁意不衰，他日飽目看無遺。